
Ühispöördumine liikumispuudega või pimedat inimest teenindava sõiduki parkimiskaardi väljaandmise regulatsiooni muutmise ettepaneku edastamiseks

Lugupeetud minister

Tallinna Linnavalitsus, Tartu Linnavalitsus, Narva Linna Sotsiaalabiamet, Pärnu Linnavalitsus, Kohtla-Järve Linnavalitsus (edaspidi ühispöördujad) peavad vajalikuks juhtida tähelepanu liikumispuudega või pimedat inimest teenindava sõiduki parkimiskaardi väljaandmise kehtiva korralduse puudustele ning edastavad käesolevaga ettepaneku liiklusseaduse ja sotsiaalministri määruse nr 90 „Liikumispuudega või pimedat inimest teenindava sõiduki parkimiskaardi vorm ja väljaandmise tingimused“ muutmiseks. Ettepaneku sisuline kirjeldus, õiguslik analüüs ja põhjendused on esitatud lisatud dokumendis. 
Ühispöördujate hinnangul põhjustab kehtiv regulatsioon põhjendamatut halduskoormust nii puudega inimestele, kohalikele omavalitsustele kui ka riigile. Parkimiskaardi väljastamise eelduseks olevad asjaolud tuvastab juba praegu Sotsiaalkindlustusamet, kes ühtlasi korraldab parkimiskaartide trükkimise, kuid kaardi väljastamiseks peab inimene läbima täiendava menetluse kohaliku omavalitsuse juures. See ei loo täiendavat väärtust ega suurenda õiguskaitset, kuid muudab teenuse kasutamise inimese jaoks keerukamaks. 
Teeme ettepaneku koondada parkimiskaartide väljaandmine täielikult Sotsiaalkindlustusameti pädevusse ning siduda parkimiskaardi taotlemine puude raskusastme või ajutise liikumis- või nägemisfunktsiooni kõrvalekalde tuvastamise menetlusega. Selline lahendus vähendaks halduskoormust, toetaks menetlusökonoomia põhimõtet, parandaks teenuse kättesaadavust ning looks eeldused ühtse riikliku arvestuse ja tõhusama järelevalve korraldamiseks. 
Palume ministeeriumidel esitatud ettepanek läbi vaadata ning kaaluda selle alusel vajalike seadusandlike muudatuste algatamist. Ühispöördujad on valmis osalema edasistes aruteludes ning panustama muudatuste väljatöötamisse.

Lisa: Ettepanek liikumispuudega või pimedat inimest teenindava sõiduki parkimiskaardi väljaandmise regulatsiooni muutmiseks. 
